和朴渊瀑布韵
成士达 (Yuan)
朴渊之水虽逆流，我欲探胜四顾频回头。磐石澄潭泻急湍，千尺素霓横其间。下有嵌宝不测底，应浸坤轴深连柢。龙潜抱宝本此托，琉璃影动雷殷壁。仰见银汉空中悬，知是三清别洞天。却立惆怅复沈吟，辇游往事从谁寻。松衫飕飗日照渊，涧谷馥郁浮祥烟。肃然笙鹤时时过，几人纵赏趋山阿。长歌短歌或作记，竞欲形容尽奇异。喜余生得山水邦，观了好山与长江。乐哉此瀑布，奇欤挺作主。卓尔冠今古，愿及未老春风时，驾言载酒游无期。